12.12.2022
FI
Euroopan unionin virallinen lehti
L 318/117
(4)
Komission täytäntöönpanopäätös (EU) 2022/728 (6) on osoitettu Belgialle, Saksalle, Kreikalle, Ranskalle, Kyprokselle, Latvialle, Luxemburgille, Maltalle, Alankomaille, Romanialle ja Ruotsille.
Komissio totesi kyseisessä päätöksessä, että Ruotsin kolmannen viiteajanjakson suorituskykysuunnitelmaluonnokseen sisältyvät reitinaikaiset kustannustehokkuustavoitteet eivät ole yhteneväisiä unionin laajuisten suorituskykytavoitteiden kanssa, ja antoi suosituksia kyseisten tavoitteiden tarkistamiseksi.
(5)
Vastauksena Venäjän 24 päivänä helmikuuta 2022 aloittamaan hyökkäyssotaan Ukrainaa vastaan unioni on määrännyt rajoittavia toimenpiteitä, joilla kielletään venäläisiä lentoliikenteen harjoittajia, Venäjällä rekisteröityjä ilma-aluksia ja muualla kuin Venäjällä rekisteröityjä ilma-aluksia, jotka ovat venäläisten luonnollisten henkilöiden, oikeushenkilöiden, yhteisöjen tai elinten omistuksessa tai vuokraamia tai muulla tavoin näiden määräysvallassa, laskeutumasta unionin alueelle, lähtemästä sieltä tai lentämästä sen yli.
Nämä rajoittavat toimenpiteet ja Venäjän toteuttamat vastatoimenpiteet ovat johtaneet lentoliikenteen muutoksiin unionin ilmatilassa.
Ylilentojen määrän vähentymisellä tiettyjen jäsenvaltioiden, kuten Ruotsin, vastuulla olevassa ilmatilassa on ollut suuri vaikutus näissä jäsenvaltioissa.
Unionin tasolla havaitut vaikutukset lentojen määrään ovat kuitenkin olleet vähäisiä – toisin kuin covid-19-pandemian puhkeamisen jälkeen, jolloin lentoliikenne Euroopassa väheni jyrkästi.
(6)
Ruotsi toimitti 13 päivänä heinäkuuta 2022 kolmatta viiteajanjaksoa koskevan tarkistetun suorituskykysuun­ nitelman luonnoksen, jäljempänä ’tarkistettu suorituskykysuunnitelmaluonnos’, komission arvioitavaksi.
(7)
Suorituskyvyn tarkastuselin, joka avustaa komissiota suorituskyvyn kehittämisjärjestelmän täytäntöönpanossa asetuksen (EY) N:o 549/2004 11 artiklan 2 kohdan mukaisesti, on toimittanut komissiolle kertomuksen, joka sisältää sen lausunnon tarkistetun suorituskykysuunnitelmaluonnoksen arvioinnista.
(8)
Komissio on täytäntöönpanoasetuksen (EU) 2019/317 15 artiklan 1 kohdan mukaisesti arvioinut tarkistettuun suorituskykysuunnitelmaluonnokseen sisältyvien paikallisten suorituskykytavoitteiden johdonmukaisuuden mainitun täytäntöönpanoasetuksen liitteessä IV olevassa 1 kohdassa vahvistettujen arviointiperusteiden mukaisesti ja paikalliset olosuhteet huomioon ottaen.
Komissio on täydentänyt arviointiaan kunkin suorituskyvyn keskeisen osa-alueen ja siihen liittyvien suorituskykytavoitteiden osalta tarkastelemalla uudelleen mainitun täytäntöönpanoa­ setuksen liitteessä IV olevassa 2 kohdassa vahvistettuja osatekijöitä.
(9)
Kesäkuussa 2022 julkaistussa Eurocontrolin tilasto- ja ennustepalvelun (STATFOR) perusliikenne-ennusteessa otetaan huomioon johdanto-osan (5) kappaleessa tarkoitettu olosuhteiden muutos.
Tämän ennusteen perusteella komissio toteaa, että Ruotsin liikennenäkymät ovat kolmannella viiteajanjaksolla edelleen merkittävästi heikentyneet Venäjän Ukrainaa vastaan käymän hyökkäyssodan seurauksena.
Koska nämä olosuhteiden muutokset vaikuttavat merkittävästi tarkistettuun suorituskykysuunnitelmaluonnokseen sisältyviin suorituskykytavoitteisiin, ne olisi otettava huomioon suunnitelmaan sisältyvien paikallisten suorituskykytavoitteiden arvioinnissa.
KOMISSION ARVIOINTI
Suorituskykytavoitteiden arviointi turvallisuuteen liittyvällä suorituskyvyn keskeisellä osa-alueella (10)
Turvallisuuteen liittyvällä suorituskyvyn keskeisellä osa-alueella komissio on arvioinut niiden tavoitteiden johdonmukaisuuden, jotka Ruotsi on esittänyt ja jotka koskevat lennonvarmistuspalvelujen tarjoajien turvallisuu­ denhallinnan tehokkuutta, täytäntöönpanoasetuksen (EU) 2019/317 liitteessä IV olevassa 1.1 kohdassa vahvistetun perusteen pohjalta.
(11)
Ruotsin pääasialliselle lennonvarmistuspalvelujen tarjoajalle eli LFV:lle ehdottamat paikalliset turvallisuutta koskevat suorituskykytavoitteet, jotka liittyvät turvallisuudenhallinnan tehokkuuteen, ovat turvallisuudenhallinnan tavoitteen mukaan eriteltyinä ja täytäntöönpanotasona ilmaistuina seuraavat:
(6) Komission täytäntöönpanopäätös (EU) 2022/728, annettu 13 päivänä huhtikuuta 2022, Belgian, Saksan, Kreikan, Ranskan, Kyproksen, Latvian, Luxemburgin, Maltan, Alankomaiden, Romanian ja Ruotsin Euroopan parlamentin ja neuvoston asetuksen (EY) N:o 549/2004 mukaisesti esittämiin kansallisiin ja toiminnallisia ilmatilan lohkoja koskeviin suorituskykysuunnitelmien luonnoksiin sisältyvien tiettyjen suorituskykytavoitteiden yhteensopimattomuudesta kolmannelle viiteajanjaksolle vahvistettujen unionin laajuisten suorituskykytavoitteiden kanssa sekä suosituksista kyseisten tavoitteiden tarkistamiseksi (EUVL L 135, 12.5.2022, s. 4).